
E L Ő T E R J E S Z T É S

Sülysáp Város Önkormányzata Képviselő-testületének

2013. december 18-án tartandó munkaterv szerinti ülésére

. napirendhez

Tárgy: Önkormányzati segély bevezetésével kapcsolatos rendeletmódosítások
Tisztelt Képviselő-testület!

Az önkormányzati segély kialakításával összefüggő törvénymódosításokról szóló 2013. évi LXXV. törvény (a továbbiakban: Mód.tv.) 2013. június 15-ei hatállyal módosította, illetve 2014. január 1-jével módosítja - egyéb jogszabályok mellett - a szociális igazgatásról és szociális ellátásokról szóló 1993. évi III. törvényt (a továbbiakban: Szt.), valamint a gyermekek védelméről és a gyámügyi igazgatásról szóló 1997. évi XXXI. törvényt (a továbbiakban: Gytv.) is.
A Mód.tv. indokolásában foglaltak szerint az egyaránt válsághelyzetek kezelését szolgáló átmeneti segély, temetési segély és rendkívüli gyermekvédelmi támogatás az ellátórendszer átláthatóbbá tétele, az ellátások egyszerűsítése, továbbá az ügyfelek adminisztrációs terheinek csökkentése érdekében összevonásra kerül, és egy ún. „önkormányzati segély" ellátás kerül kialakításra.

Az átmeneti segélyre, a temetési segélyre, valamint a rendkívüli gyermekvédelmi támogatásra vonatkozó jelenlegi törvényi szabályozás 2013. december 31-ig marad hatályban, míg az ezen ellátási formákat „felváltó" önkormányzati segélyre vonatkozó szabályok 2014. január 1-jei hatállyal beépülnek az Szt.-be.

A 2014. január 1-jén hatályba lépő, önkormányzati segéllyel kapcsolatos főbb rendelkezések a következők:

Szociális rászorultság esetén a jogosult számára a települési önkormányzat képviselő-testülete az Szt.-ben, illetve az önkormányzat rendeletében meghatározott feltételek szerint, a 43/B. § (1) bekezdésben foglalt ápolási díjat valamint önkormányzati segélyt állapít meg [Szt. 25. § (3) bekezdés b) pontja].

A települési önkormányzat képviselő-testülete a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére a rendeletében meghatározottak szerint önkormányzati segélyt nyújt. Önkormányzati segély kamatmentes kölcsön formájában is nyújtható [Szt. 45. § (1) bekezdése].

Önkormányzati segély adható eseti jelleggel vagy meghatározott időszakra havi rendszerességgel [Szt. 45. § (3) bekezdése].

Míg korábban az átmeneti segély és a temetési segély esetében a családi helyzet alapján került differenciálásra, hogy az önkormányzat a rendeletében jövedelemhatárként mely összegnél nem határozhat meg alacsonyabbat (az öregségi nyugdíj mindenkori legkisebb összegének 100 %-a és 150 %-a), illetve a rendkívüli gyermekvédelmi támogatás esetében nem tartalmazott a Gyvt. ilyen jellegű korlátozást, addig az önkormányzati segély megállapításánál figyelembe vehető, egy főre számított havi családi jövedelemhatár önkormányzati rendeletben szabályozott mértéke az öregségi nyugdíj mindenkori legkisebb összegének 130%-ánál nem lehet alacsonyabb [Szt. 45. § (5) bekezdése]. Ezt figyelembe véve javasoljuk az átmeneti segélyeknél eddig is érvényes 150 %-os (egyedülállóknál 200 %-os) jövedelemkorlát fenntartását.
Az önkormányzati segély kérelemre és hivatalból - különösen nevelési-oktatási intézmény, gyámhatóság, továbbá más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható [Szt. 45. § (8) bekezdése].

Az önkormányzati segély iránti kérelemről a kérelem beérkezését vagy a hivatalbóli eljárás megindítását követő 15 napon belül kell dönteni [Szt. 45. § (9) bekezdése]. A rövid eljárási határidő miatt mindenképpen javasolt a polgármesterre átruházni a döntési hatáskört.
Az önkormányzati segély - a korábbi összevont szociális ellátási formákhoz hasonlóan -természetbeni szociális ellátás formájában is nyújtható [Szt. 47. § (1) bekezdés c) pontja].

Ezzel kapcsolatban megjegyzendő, hogy módosult a természetbeni ellátások formáinak példálózó jellegű felsorolása is. E szerint természetbeni ellátások különösen az Erzsébet-utalvány, az élelmiszer, a tüzelősegély, a tankönyv- és tanszervásárlás támogatása, a tandíj, a közüzemi díjak, illetve a gyermekintézmények térítési díjának kifizetéséhez nyújtott, valamint a családi szükségletek kielégítését szolgáló, gazdálkodást segítő támogatás [Szt. 47. § (3) bekezdése].

Az Szt. szerint a települési önkormányzatnak legkésőbb 2013. december 31-éig kell megalkotnia az önkormányzati segély megállapításának, kifizetésének, folyósításának, valamint felhasználása ellenőrzésének szabályairól szóló rendeletét.

Mindezek alapján javaslom az előterjesztett két rendeletmódosítási javaslat szíves elfogadását.
Sülysáp, 2013. december 12.

Horinka László s.k.

polgármester 

